**[302] Cyfansoddi Cerddoriaeth Bl 10 a dan 19 oed. Cyfansoddi dan o gerddoriaeth ar gyfer unrhyw gyfuniad o offerynnau,**

**heb fod yn hwy na 5 munud.**

**Beirniadaeth Einion Dafydd**

**Gwobr Gyntaf: Lucas Palenek** Urdd22115360

**Ail Wobr: Gerard Coutain** Urdd22140429 (ffugenw: Blodyn Gwyrdd)

**Trydedd Wobr: Jonah Barker** Urdd22140892

Sylwadau **cyffredinol**:

Cafwyd 17 o gyfansoddiadau i’r gystadleuaeth hon a phob un yn cynnig rhywbeth diddorol ac unigryw. Mae’r amrywiaeth o ddarnau a gafwyd yn awgrymu fod gennym nifer o gyfansoddwyr ifanc sy’n mwynhau creu cerddoriaeth. Dwi’n gobeithio y byddan nhw i gyd yn parhau i greu cerddoriaeth wedi eu cyfnod mewn ysgol neu goleg. Yn gyffredinol, dylai nifer ohonynt fwrw cipolwg dros eu sgorau terfynol i sicrhau fod pob cyfarwyddyd yn glir ac yn gwneud synnwyr. Syniad da fyddai trafod y rhannu unigol gyda chwaraewyr yr offerynnau gwahanol i wneud yn siwr o gwmpas yr offeryn, marciau bwa (llinynnol) ac yn y blaen. Hefyd, dylent geisio datblygu’r gallu i eistedd yn ôl i weld a yw eu cyfansoddiad yn creu adwaith ac yn arwain y gwrandawyr drwy emosiynau gwahanol.

Mae’r 5 cyfansoddiad sydd yn y grŵp uchaf yn y gystadleuaeth hon wedi medru defnyddio elfennau cerddorol sy’n tyfu’n naturiol o’r dechrau i’r diwedd. Yn fy nhyb i, mae’r deunydd cerddorol sydd yno’n gydnaws drwy’r darn ond, ar yr un pryd, yn cynnig amrywiaeth ar yr adeg briodol. Dyma’r darnau sydd wedi fy niddori a fy nenu’n ôl i wrando drosodd a thro.

Sylwadau am **bob cyfansoddiad** a dderbyniwyd (17 i gyd)

Ni dderbyniwyd gwaith oddi wrth Urdd21101411 nac Urdd22145394

Urdd22145363 Aidan Dorrington

Darn dymunol iawn gydag alaw gofiadwy a glywir gan y clarinet i ddechrau. Llwyddodd y cyfansoddwr i greu gweadau amrywiol ac roeddwn yn hoffi adran yr offerynnau chwyth *soli* o far 33 – 40. Mae’r harmoni’n gweithio’n dda gan amlaf ac mae’r darn yn gydnaws efo’r arddull a ddewisodd y cyfansoddwr. Mae’r cyffyrddiadau moddol yn rhoi cymeriad i’r darn ond y tro nesaf efallai y gellid datblygu’r deunydd yn fwy. Dechreua’r darn yn D leiaf/moddol a gorffen yn G. Hefyd mae cyfarwyddyd *pizz* (bar 17 -19) ond marciau tenuto dros y nodau. Ni fyddai’r semi-brîf ym mar 19 yn para hyd y bar fel *pizz*!

Urdd22119469 Dylan Savage

Darn i bedwarawd chwythbren o’r enw *Whistle Woods* efo rhan y clarinet ar draw cyngerdd. Mae’n nifer o syniadau da yma ond tybed a allai’r cyfansoddwr fod wedi mentro mwy o ran yr harmoni. Ceir adran newydd yn 4/4 (bar 33) yn gyferbyniad i’r adran 6/8 A leiaf agoriadol. Ychydig iawn o farciau perfformio geir yn y sgôr. Cord A (tonydd) heb y trydydd glywir ym mar 54. Daw’r alaw agoriadol yn ôl ym mar 56 i gloi’r darn.

Urdd22141018 Carys Williams

*Light Shimmers* ar gyfer pedwarawd chwythbren gyda theimlad lleiaf/moddol i’r harmoni. Mae rhan y clarinet a nodwyd ar y traw cyngerdd yn mynd oddi ar gwmpas yr offeryn ym mar 43 (C naturiol a Bb). Mae efelychiant effeithiol rhwng yr offerynnau o dro i dro. Wrth ddatblygu’r darn, tybed a fedrai’r cyfansoddwr ailedrych ar y syniadau melodig a’u gwneud i dyfu allan o’i gilydd yn organig fel eu bod yn perthyn yn well i’w gilydd.

Urdd22134588 Carys Howell-Cousins

*I Mewn I’r Tu Hwnt* ar gyfer dwy ffliwt a phedwarawd llinynnol. Mae rhai syniadau melodig da yma a’r sgôr yn brysur iawn ond heb gyfeiriad clir i ddatblygiad y deunydd. Mae’r cyfyngau rhwng rhai o’r offerynnau yn creu gwrthdaro sy’n swnio’n anfwriadol yn arddull y darn e.e. bar 42 rhwng ffidil 2 a’r cello ac mae’r ddiweddeb olaf yn aneglur gan orffen ar gord F6 neu D-7. Beth am ailedrych ar y darn; cael llai o adrannau a cheisio creu datblygiad mwy organig?

Urdd21125781 Megan Cook

Mae rhannau da iawn yn y triawd llinynnol hwn yn G leiaf. Mae’r cynllun yn glir o ran deunydd melodig a phatrwm harmonig. Eto i gyd, mae’r darn yn gorffen ar gord A-(*b*5) sy’n gwneud i mi feddwl a’i dyma’r fersiwn ddylai fod wedi cael ei uwchlwytho. Mae cyfarwyddiadau perfformio gweddol gyson yma ac eithrio nodyn cyntaf ffidil 1 ym mar 1 a 52 – cyfuniad o *mordent*, *tenuto* a *staccato*! Serch hynny, mae’r ysgrifennu’n dda a dyma ddarn a fedrai gael ei ddatblygu’n effeithiol gyda mwy o ddiddordeb harmonig.

Urdd21100704 Morus Jones

Cyfansoddiad o’r enw *Diferion* yn D# leiaf ar gyfer piano a phedwar offeryn llinynnol. Mae’n gorffen ar B unsain tra bod y cello’n dal i chwarae wedi i’r offerynnau eraill orffen. Rwy’n hoffi llawer o’r syniadau melodaidd a’r gweadau amrywiol sydd yma ond efallai fod angen sicrhau patrwm mwy amlwg i’r darn yn gyffredinol. Mae’n trawsgyweirio’n achlysurol ond heb gyfiawnhad yn y deunydd a ddefnyddir.

Urdd22120374 Jencyn Corp

Dyma driawd llinynnol gyda llawer o syniadau diddorol e.e. harmoni a llinell gromatig yn y cello ar y dechrau. Eto i gyd, mae’r patrwm harmonig cyffredinol yn ailadroddus o far 13 ymlaen. Ym mar 37 mae nodyn isaf y feiola’n rhy isel i’r offeryn (Ab) a byddwch yn ofalus wrth farcio marciau bwa/brawddegu ar gyfer offerynnau llinynnol, e.e. barau 7-8 ffidil 1. Er hynny, o ran deunydd melodaidd mae’r ysgrifennu ar gyfer yr offerynnau’n dda. Ceir ambell gord anghyflawn (e.e. bar 9, cord Eb heb G, a’r cord olaf heb Eb yn C leiaf). Mi fyddwn yn hoffi i’r cyfansoddwr ailedrych ar y darn i’w ddatblygu’n llawn gan fod llawer o syniadau da yma.

Urdd21101446 Lisa Morgan (ffugenw: Deilen)

Darn yn dwyn y teitl *Taith y Ffoadur* ar gyfer ffliwt, triawd llinynnol, piano ac – yn ddiddorol – triongl. Mae’r offeryn taro yn atalnodi rhannau o’r darn; ym mar 11 ceir semi-brîf sy’n awgrymu mai nodau byr (*secco*) ydy’r lleill ond a oes gwahaniaeth rhwng y semi-cwaferi *staccato* a’r cwaferi, ys gwn i. Mae’r dernyn agoriadol y piano – F doriaidd – yn sail i lawer o’r datblygiad melodaidd. Daw ffigwr cromatig newydd ym mar 29 ond yn 30 mae’r enharmonig Ab a’r G# yn ei newid – efallai’n anfwriadol. Gweler hefyd yr E# ym mar 34 mewn cord Bb fwyaf. Rhoddir cord i’r ffliwt ar y cord olaf. Fel arall, mae’r darn yn datblygu mewn dull minimalaidd i raddau helaeth. O ddweud hynny, gallai’r cyfansoddwr weithio ar fireinio strwythur cyffredinol y darn fel ei fod yn tywys y gwrandawr o un uchafbwynt emosiynol i’r llall.

Urdd22115310 Eiry Thomas (ffugenw: et)

Dyma ddarn ar gyfer ffliwt a phiano yn C leiaf sy’n trawsgyweirio i’r mwyaf erbyn bar 22 yna i G leiaf (bar 35) ac yn y blaen. Ceir yr argraff fod nifer o ddarnau yma ac efallai y gellid fod wedi datblygu un neu ddwy adran yn fwy gofalus. Mae cryn newid yn arddull y darn yn gwanhau ei strwythur emosiynol. Clywir newidiadau harmonig diddorol yn 64-69 ond mae rhythm trebl y piano yn stopio llif y gerddoriaeth. Wrth ddatblygu’r darn hwn, efallai yr hoffai’r cyfansoddwr ddethol y syniadau gorau a’u trin yn fwy organig.

Urdd21107247 Lefi Dafydd (ffugenw: Llwyr Llwyrymodredd)

*Thema ac Amrywiadau Hunawg Hen* ar gyfer triawd llinynnol. Ar waelod y sgôr ceir Nodiadau Rhaglen sy’n rhoi’r stori y tu cefn i bob amrywiad. Dyma ddarn uchelgeisiol yn cynnig nifer o syniadau cerddorol diddorol ac sy’n dechrau ar gord Ab ail wrthdro. Pan glywir y brif alaw yn yr ail amrywiad, mae’n ffurfio cord F-7 sydd braidd yn anghydnaws gyda chymeriad harmonig gweddill y darn. Mae’r amseriad yn newid i 5/8 yn y trydydd amrywiad, yna 6/8 am ddau far cyn setlo ar 4/4 yn yr amrywiad olaf. Mae’r alaw y tro hwn fel rhythmau trawsacennog hir mewn curiad araf – Hunawg Hen yn disgyn i gysgu – a hoffais y symudiad cwaferi, efallai’n gyfeiriad at y plant yn y stori. Wrth ail-edrych ar y darn cyfan, tybed a fedrai’r cyfansoddwr ddatblygu harmoni mwy amrywiol a chreu cyfres o gordiau fyddai’n rhoi mwy o liw i’r darn.

Urdd21100900 Bryn Richards (ffugenw: Y Cord Cywasg)

*Sgwrs Linynnol* sydd yma ar gyfer ffidil, feiola a cello. Ceir llawer o ysgrifennu effeithiol yn y darn ond ambell beth allai fod yn gamgymeriad e.e. bar 32, cord F# heb A# (?) a bar 38, A# ffidil yn erbyn A naturiol y cello. Mae’r adran agoriadol a ddaw’n ôl yn 41 yn gofiadwy dros ben ac mae llinell unsain yn dynodi’r diwedd ond onid B ddylai fod fel hanner-cwafer ar ddiwedd yr ail guriad – fel sydd yn yr alaw agoriadol? Darn gyda strwythur cadarn a ellid ei ddatblygu mwy gydag ychydig mwy o amrywiaeth harmonig.

Urdd22138798 Hazel Catriona MacDonald (ffugenw: Ystwyth)

Mae *Chwedlau’r Mynyddoedd* yn ddarn disgrifiadol ac yn dechrau’n effeithiol dros ben. Wn i ddim a ydy newid yr amseriad i 7/8 yn cyfrannu at lwyddiant y darn ond mae’r ostinato bas y delyn a’i ffigyrau trawsacennog yn y trebl yn gyferbyniad i nodau hir rhai o alawon y ffliwt a’r cello. Mae’r adran sy’n dechrau ym mar 45 yn fwy trawsacennog fyth ac yn arwain at y diweddglo. Eto i gyd, mae’r cord D leiaf yn ymddangos braidd yn ddi-baratoad. Cawn yr argraff mai dau ddarn sydd yma yn hytrach nag un wedi’i saernïo er mwyn tywys y gwrandawr drwy’r “chwedlau”. Mae llawer o syniadau da yma y gallai’r cyfansoddwr eu datblygu yn y dyfodol.

Urdd22115360 Lucas Palenek

Mae’r triawd llinynnol *Wrth Lan yr Afon* yn ddarn cyffrous o gerddoriaeth ac yn un o’r darnau sy’n perthyn i’r pump yn y grŵp uchaf yn y gystadleuaeth hon. Mae’r sgôr wedi’i farcio’n fanwl gyda chyfarwyddiadau perfformio er bod nodau enharmonig sy’n gamarweiniol weithiau e.e. bar 11, Ab=G# (feiola). Mae’r gerddoriaeth yn llifo’n organig o un adran i’r llall gan gynnig amrywiaeth ond amrywiaeth sy’n datblygu’n naturiol. Mae’r cyfansoddwr wedi medru arwain y gwrandawr at uchafbwyntiau mewn ffordd gelfydd iawn. Tybed a ystyriodd y cyfansoddwr ychwanegu rhannau llinynnol eraill er mwyn medru lleihau’r tagiadau dwbl a thriphlyg anodd – rhywbeth i’w ystyried cyn perfformiad byw efallai!

Urdd22140892 Jonah Barker

Darn jazz ar gyfer combo bach ydy hwn sy’n afaelgar o’r cychwyn cyntaf un ac yn un o’r darnau sy’n perthyn i’r pum cyfansoddiad yn y grŵp uchaf yn y gystadleuaeth hon. Mae cyffyrddiad hyfryd pan fod y sacs a’r bas yn chwarae’n unsain (bar 39-40) ac yn yr unawd i’r bas o far 45. Mae’r swing 4/4 yn newid i 5/4 *straight* a phatrwm cordiau’r felan (bar 54) cyn dychwelyd i gordiau cyfoethog yr adran agoriadol. Dengys hyn i gyd allu’r cyfansoddwr i drafod ei syniadau’n gelfydd. Mae adran y piano mewn wythfedau (bar 116) yn afieithus a chefais fy hun yn gwrando arno dro ar ôl tro. Mae’r trawsgyweiriadau’n digwydd yn naturiol ac yn slic. Mae’r cyfansoddwr wedi llwyddo i greu llinellau melodaidd cryf yn ogystal â rhai sy’n swnio fel llinellau byrfyfyr.

Urdd22147304 Harry Woodward

Darn uchelgeisiol sy’n perthyn i’r grŵp uchaf o gyfansoddiadau yn y gystadleuaeth hon. Dyma gonsierto ar gyfer ffidil, ffliwt a recorder a cherddorfa linynnol yn arddull *neo-*Baróc efo rhan yr harpsicord yn cynnwys bas rhifolog tan far 11. Hoffais yn fawr y defnydd o gylch o 5edau sy’n dechneg ardderchog i ddatblygu darn a sicrhau ehangder harmonig. Mae’r ysgrifennu rhwng y *ripieno* a’r *ritornello* yn arbennig. Mae’r adran boliffonig ar gyfer yr offerynnau unawdol yn dangos y cyfansoddwr yn amrywio’r gwead yn gelfydd a’r cyfan yn gorffen ar *tierce de Picardie*.

Urdd22138147 Elis Roderick (ffugenw: Siencyn)

Darn annisgwyl o ran ei adeiledd harmonig a melodig ar gyfer 5awd chwyth ac sy’n un o’r darnau sy’n perthyn i’r pump yn y grŵp uchaf yn y gystadleuaeth hon. Mae’r cordiau a glywir o far 18 ac ambell rythm mwy cyfoes (e.e. corn, bar 17) yn helpu i greu naws diddorol a gwead tryloyw. Mae’r trawsgyweiriad i F# leiaf (adran C) yn galluogi’r cyfansoddwr i ddatblygu gwead newydd ac unawd i’r corn Ffrengig. Os oes un feirniadaeth – mae’r diweddglo braidd yn fyr o ran y 12 bar sy’n cloi’r darn. Eto i gyd, darn sy’n dangos fod gan y cyfansoddwr ddealltwriaeth dda o elfennau cerddorol a’r gallu i’w defnyddio i greu darn cofiadwy.

Urdd22140429 Gerard Coutain (ffugenw: Blodyn Gwyrdd)

Mae’r darn hwn yn disgrifio *Rhyfel Glyndŵr* yn effeithiol dros ben ac yn un o’r darnau sy’n perthyn i’r pum cyfansoddiad gorau yn y gystadleuaeth hon. Mae gan y cyfansoddwr afael gadarn ar harmoni a gwead y gerddorfa linynnol. Roeddwn yn hoffi’r defnydd o bedal ar A yn yr agoriad i greu tensiwn, y symudiad cromatig (0’31) a’r rhythmau trawacennog sy’n cyfleu’r ymryson i’r dim. Dyma ddarn hynod effeithiol lle mae’r cyfansoddwr wedi medru creu darlun unedig a diddorol efo elfennau cynnil.